भगवंतनगर(उन्नाव):-नगर पंचायत भगवंतनगर में जल निकासी के बनाई गई नाली लोगों के लिए मुसीबत बन गयी है। बरसात का अब तक आसानी से निकलजाने वाला पानी अब लोगों के घरों में भर रहा है। वार्ड 2 के निवासियों ने हाल में ही कराये गए नाली निर्माण की जांच तथा जलनिकासी की समुचित व्यवस्था कराये जाने की मांग जिलाधिकारी से की है। नगर पंचायत द्वारा अभी हाल में ही बक्सर सम्पर्कमार्ग से नजाही तक चार सौ मीटर दोनो ओर नालीयुक्त डामरीकृत मार्ग बनवाया गया है। जलनिकासी के नाम पर बनवाई गई नालियां ही बरसात में लोगों के लिए समस्या बन गयी है। वार्ड निवासी अमर, ब्रजेश सिंह, सुधीर, मुन्ना, सुशील समेत अन्य लोगों ने बताया कि नाली में ढाल संपर्क मार्ग से नजाही नाले की ओर होनी चाहिए थी, लेकिन नपं की अनदेखी व ठेकेदार की मनमानी के कारण इसे प्रस्ताव के अनुरूप बनाया ही नहीं गया। नाले के पूर्व अपने चहेते को उपकृत करने के लिए नाली को क्रास डालकर दूसरी ओर की नाली में मिला दिया। स्थानीय लोगों का आरोप है कि निर्माण के बाद रोड में प्रयोग की गई बालू व मिट्टी आदि को नाली से हटवाया नहीं गया था, जिससे क्रास बम्बी चोक हो गयी है। स्थिति यह है कि आबादी का पानी जो अब तक आसानी से नाले में चला जाता था वो भी नहीं जा पा रहा है तथा सड़क के बरसाती पानी भी उल्टे उन्हीं के घरों में भर रहा है। लोगों ने जिलाधिकारी से नाली निर्माण की जांच के साथ ही जल भराव की समस्या से निजात दिलाये जाने की मांग की है। इस संबंध में अधिशासी अधिकारी राजाराम से बात की गई तो उन्होंने समस्या की जानकारी न होने की बात कहते हुए समस्या का समाधान कराने की बात कही।